**Ženy a potraviny – srdce slovenského vidieka**

Svetový deň potravín (16. októbra) a Medzinárodný deň vidieckych žien (15. októbra) sú dva významné sviatky, ktoré sa svojím posolstvom vzájomne dopĺňajú.

Pripomínajú nám, že jedlo nie je samozrejmosť, ale dar, ktorý si vyžaduje starostlivosť, múdrosť a úctu. A že ženy, obzvlášť tie, ktoré žijú a pracujú na vidieku, sú často tichými hrdinkami, ktoré tento dar každodenne uchovávajú a odovzdávajú ďalej.

Jednoducho povedané: potraviny spájajú ľudí a ženy udržiavajú vidiek pri živote.

Tento rok je navyše výnimočný tým, že si pripomíname 80 rokov od založenia Organizácie Spojených národov, spoločenstva, ktoré vzniklo po druhej svetovej vojne s víziou mieru, spolupráce a solidarity. Dnes túto víziu potrebujeme udržiavať pri živote viac ako inokedy.

Oba sviatky sme oslávili 17. októbra na východe Slovenska v malebnej obci Župčany, ktorá je rodiskom spisovateľa, novinára a teológa Jonáša Záborského. Jeho hlboké odkazy ako „Najväčším bohatstvom národa sú ľudia“ a „Kto pracuje pre dobro druhých zomrie nezabudnutý“ rezonujú aj s už 24. ročníkom súťaže „Vidiecka žena – Líderka roka“, ktorá sa každoročne koná v polovici októbra.

Od roku 2002 Slovenský vidiecky parlament organizuje konferenciu „Ženy do voza aj do koča“, na záver ktorej sa vyhlasujú výsledky súťaže „Vidiecka žena – Líderka roka“. Srdečne blahoželáme tohtoročným víťazkám v nasledovných kategóriách:

1. Vidiecka žena – Líderka roka 2025 Aktivistka: PhDr. Martina Krempaská
2. Vidiecka žena – Líderka roka 2025 Politička : Ing. Rita Pasztorová
3. Vidiecka žena – Líderka roka 2025 Podnikateľka : Ing. Anna Hríbiková
4. Vidiecka žena – Líderka roka 2025 Remeselníčka: Daniela Štureková
5. Mimoriadne ocenenie Ministerstva športu a cestovného ruchu: Mária Zálešáková

Slovenský vidiek je domovom viac než polovice našich obyvateľov. Je to miesto, kde sa rodia potraviny, ktoré denne nachádzame na našich stoloch, chlieb z obilníc, ovocie z našich sadov, syry a mlieko z lúk, či víno zo slnečných svahov.

Ale vidiek nie je len miestom produkcie potravín, ale aj priestorom, kde sa uchováva kultúra, tradícia, spôsob života a identita Slovenska. To, čo robí Slovensko jedinečným.

Vieme, že náš vidiek čelí výzvam, ako starnutie populácie, odchod mladých ľudí, byrokracia, ktorá komplikuje život farmárom a podnikateľom, či globalizované trhy, ktoré tlačia ceny potravín nadol. A predsa v týchto výzvach nachádzame aj veľké príležitosti rozvíjať agroturizmus, bioekonomiku a krátke potravinové reťazce.

Na Slovensku, rovnako ako vo svete, sú ženy často nositeľkami tradícií a hodnôt, ktoré držia rodiny a komunity pokope. Starajú sa o pôdu, vedú rodinné farmy, prevádzkujú malé penzióny a agroturistické služby, prinášajú inovatívne nápady a sú garantkami zdravých a kvalitných potravín pre svoje rodiny aj širšie spoločenstvá.

Výskumy ukazujú, že keď majú ženy prístup k zdrojom, vzdelaniu a pôde, prospieva z toho nielen rodina, ale celá komunita. Posilnenie postavenia žien na vidieku znamená posilnenie potravinovej bezpečnosti pre nás všetkých.

Na našom vidieku už dnes vidíme množstvo inšpiratívnych príbehov.

* V horských a podhorských oblastiach vznikajú rodinné farmy a penzióny, ktoré spájajú agroturizmus s ochranou prírody.
* Farmárske trhy a komunitou podporované poľnohospodárstvo spájajú mestských spotrebiteľov s miestnymi farmármi, čím skracujú potravinové reťazce.
* Na univerzitách sa vo výskumných projektoch, ako je PoliRuralPlus, vyvíjajú digitálne a participatívne nástroje, ktoré pomáhajú lepšie plánovať rozvoj vidieka a zapájať doň všetky skupiny obyvateľov, vrátane žien a mladých ľudí.

Tieto príklady ukazujú, že slovenský vidiek nie je odsúdený na úpadok, ale má šancu stať sa priestorom inovácií, spolupráce a hrdosti.

Ak chceme, aby slovenský vidiek napredoval, musíme sa spoločne zamerať na niekoľko kľúčových oblastí, z ktorých by som rada vyzdvihla nasledovné štyri:

1. **Podpora mladých farmárok a farmárov**, ktorí potrebujú jednoduchší prístup k pôde, financiám, vzdelaniu a poradenstvu.
2. **Skracovanie potravinových reťazcov**, aby slovenskí spotrebitelia mali prístup k miestnym, čerstvým a kvalitným sezónnym produktom.
3. **Digitalizácia a inovácie** umožňujúce využitie moderných technológií, vrátane umelej inteligencie, na podporu poľnohospodárstva a regionálneho rozvoja.
4. **Budovanie mostov medzi mestom a vidiekom** s cieľom dosiahnuť spravodlivé ceny potravín, vzájomnú úctu a spoluprácu.

Naša spoločná vízia je vidiek, kde chcú mladí ľudia zostať žiť, kde sa spája tradícia s inováciou, kde ženy a muži spolu tvoria silné komunity, a kde kvalitné slovenské potraviny sú základom zdravého života pre všetkých.

Svetový deň potravín a Medzinárodný deň vidieckych žien nám pripomínajú, že táto budúcnosť je v našich rukách.

Každý z nás môže prispieť tým, že podporíme miestne farmy, vyberieme si slovenský chlieb, jablko či syr, alebo tým, že si všimneme a oceníme prácu žien, ktoré stoja za týmito produktmi.

Pri tejto príležitosti spoločne vzdávame úctu a poďakovanie, nielen novým líderkam, ale všetkým ženám hrdinkám slovenského vidieka.